સમાજમાં આજે પણ શરીફ, સજ્જન, ગુલાબ જેવા વ્યક્તિત્વવાળા સેવાભાવી અને પવિત્ર જીવન ગાળનારા લોકો છે. તેઓ પૂજાવા માટે નહિ કે પૂજ્ય ગણાવા માટે નહિ, પણ માનવધર્મને, માનવજીવનને દીપાવવા માટે સેવાયજ્ઞ આદરી રહ્યા છે. તાજેતરમાં જ આર. એસ. પટેલના અધ્યક્ષપદે કામ કરતા આશીર્વાદ ટ્રસ્ટે નાના, પણ સેવાનું નોંધપાત્ર કામ કરતા ગુજરાતના ખૂણે-ખૂણેથી શોધી 11 સેવાવીરોને ‘ધરતીરત્ન’થી નવાજ્યા તો બીજી તરફ ગુલાબ-શા મહેકતા વ્યક્તિત્વસંપન્ન કિડની હોસ્પિટલ, (અસારવા)ના ડો. એચ. એલ. ત્રિવેદીની સ્વાસ્થ્યલક્ષી ઉદાત્ત સેવાઓને પોંખી, એવી ઘટનાઓ પણ પ્રેરણાનાં પુષ્પો સમાન છે. ગરીબ લોકોની અનેકવિધ સેવા કરતા આ ટ્રસ્ટના ટ્રસ્ટી ડો. કિરણભાઈ પટેલ સહિતના ટ્રસ્ટીઓની મુલાકાત લેવા જેવી છે. એટલે મૂળ વાત છે સેવાધર્મની. તમે મહાન બનો એ અભિનંદનીય, પણ જીવનની પવિત્રતા, સામાન્ય, માનવીની જેમ વર્તવાની વિનમ્રતા અને પોતાને ‘વીઆઇપી’ના ભ્રમમાં ન રાચવા દેવાનો સંયમ એ અગત્યની વાત છે.